La Dolce Amira

La Dolce Amira () ialah sebuah siri drama televisyen Malaysia 2009 dibintangi oleh Faezah Elai sebagai watak tajuk bersama-sama dengan barisan pelakon ensembel. Drama ini memulakan tayangan perdana di slot Lestary TV3 dari 19 Mei hingga 18 Ogos 2009 menggantikan Cinta Untuk Ain.

Siri ini boleh didapati melalui penstriman dalam talian di saluran YouTube rasmi Pesona Pictures.

Sinopsis
La Dolce Amira menceritakan tentang sekumpulan remaja yang masing-masing mempunyai masalah keluarga lantas mencipta dunia mereka sendiri dengan mengharungi kehidupan yang materialistik dan sentiasa mengejar kemewahan.

Amira merupakan seorang yang berjiwa muda dan mempunyai ramai kawan, serta bercita-cita untuk menjadi penulis. Hidupnya dipenuhi dengan gelak tawa dan usik-mengusik walaupun kadangkala asyik bergaduh. Tetapi di sebalik keceriaan itu, Amira berdepan dengan masalah rumahtangga ibu bapanya, Puan Yasmin dan Encik Azhan.

Pelbagai cubaan sudah dilakukan oleh Amira tetapi sering tidak menjadi. Amira tiada tempat untuk mengadu. Abangnya, Ariff, bersikap endah tak endah dengan masalah ibu bapa mereka manakala adiknya, Arissa, masih mentah untuk memahami situasi sebenar.

Pelakon

Pelakon utama
 Faezah Elai sebagai Amira
 Iqram Dinzly sebagai Bakri
 Siti Elizad sebagai Maznah
 Amelia Chen sebagai Vee
 Zaefrul Nordin sebagai Azhan
 Kuza sebagai Yasmin
 Linda Hashim sebagai Hani
 Fizo Omar sebagai Arif
 Joanna Bessey sebagai Krisya
 Wan Faiqah Aina sebagai Arissa

Pelakon undangan
 Rozie Rashid
 Jasmine Ashraff
 Chew Kin Wah
 Jesse Lim
 Soosan Ho

Penerbitan
Tajuk drama ini asalnya berbunyi Si Lenggang Amira, tetapi pihak TV3 meminta agar tajuknya ditukar gara-gara tidak menarik. Akhirnya, nama La Dolce Amira diketengahkan lalu diterima, kerana, menurut pengarahnya Aida Fitri Buyong: "Tajuk drama yang mengetengahkan budaya luar dan budaya remaja masa kini itu dikatakan lebih menarik daripada Si Lenggang Amira. Lagipun, tajuk itu dipilih mengikut tajuk buku yang ditulis Amira iaitu seorang yang bercita-cita hendak menjadi penulis." Nama "La Dolce" berasal dari bahasa Itali, iaitu bererti "si manis".

Difahamkan juga bahawa pada awal proses penerbitan, Faezah, Fouziah Gous dan Scha pernah dipanggil sekali untuk menguji bakat untuk watak Amira, dan akhirnya Faezah dipilih kerana 'lebih versatil dan mempunyai potensi untuk melakonkan watak ini' berbanding mereka berdua yang lain, ujar Aida.

Rujukan

Rancangan TV3
Siri drama televisyen Malaysia
Drama Melayu 2009